નવી દિલ્હી- નરેન્દ્ર મોદી સરકારે વર્ષ 2018માં 6092 પાકિસ્તાની લોકોને લોન્ગ ટર્મ વિઝા (LTV) આપ્યા હતા. વર્ષ 2011થી અત્યાર સુધીમાં આશરે ત્રીસ હજાર પાકિસ્તાની લોકોને લોન્ગ ટર્મ વિઝા (LTV) આપવામાં આવ્યા છે. આવા તમામ પાકિસ્તાની નાગરિકોને ભારતમાં મિલકત ખરીદવાનો તેમજ પેન કાર્ડ અને આધાર કાર્ડ્સ રાખવાનો પણ અધિકાર આપવામાં આવ્યો છે. આ પાકિસ્તાનીઓમાં મોટાભાગના હિન્દૂ લોકો છે. ઉલ્લેખનીય છે કે, મોદી સરકાર પાકિસ્તાન, અફઘાનિસ્તાન અને બાંગ્લાદેશના હિન્દૂઓ સહિત અન્ય લઘુમતીઓની મદદ પર વિશેષ ભાર આપી રહી છે. ગૃહમંત્રાલયના એક અધિકારીના જણાવ્યા મુજબ વર્ષ 2011થી 2014 વચ્ચે 14હજાર 726 પાકિસ્તાની નાગરિકોને લાંબા ગાળાના વિઝા આપવામાં આવ્યા છે.